《莺啼序二首 其一》
清代·奕绘

清池夜来雨过，长新萍无数。破凝碧、款款蜻蜓，飞来还又飞去。

凝画阁、光浮藻影，花梢冉冉斜鹃暮。感人生、无异朝露。

子夜登车，丁年佩印，受寒风暑雾。每自问、半世羸躯，殉人何事自苦。

官初成、仲翁病告，秫未熟、渊明词赋。古之人，思重其身，渺焉予慕。

莎阶蚁战，蜜桶蜂酣，尚决然出处。君不见、云间野鹤，独远尘世，水里游鱼，不思林麓。

任天者逸，知天者乐，狂吟大醉三千首，尽风流、文彩惊人句。

朝簪股后，镜中未见霜毛，俯仰一笑今古。南山种豆，曲水流觞，引高情趣。

却远胜、羔裘五缄，退食委蛇，虎钮三斤，钤书旁午。

悠游万卷，商量千载，孟光喜逐梁鸿隐，更门生、儿子同欢聚。

殷勤问字人来，载酒相看，定然不拒。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。